Domenie 24 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Michee
Cjapitul 6
Israel cence agrât
6 1 Scoltait alore la peraule
che il Signôr al sta par dî:
“Jeve sù! Fâs il procès denant des monts
e i çucs ch’a sintin la tô vôs.
2 Scoltait, monts, l’acuse dal Signôr.
Slungjait l’orele, fondis de tiere.
Parcè che il Signôr al à un procès cul so popul
e al à une cause cun Israel.
3 Popul gno, ce ti àio fat?
In ce ti àio dât dam? Rispuindimi!
4 Jo ti ài fat saltâ fûr de tiere dal Egjit,
e ti ài sfrancjât di une cjase di sotanance.
O ài mandât denant di te
Mosè, insieme cun Aron e cun Marie.
5 Visiti alore ce ch’al smicjave Balak
e ce che i à rispuindût Balaam,
te tô marce di Sitim a Galgale,
par che tu cognossis i spetacui dal Signôr!”.
6 Cun ce mi presentaraio denant dal Signôr,
mi plearaio denant di Diu l’Altissim?
Àio di presentâmi denant di lui cun olocauscj,
cun manzuts di un an?
7 Puedial gjoldi il Signôr cun miârs di rocs,
cun miârs di miârs di riui di vueli?
Àio di ufrîi il gno prin fi pal gno delit,
il frut dal gno grim pal gno pecjât?
8 Ti è stât contât, om, ce ch’al è ben
e ce che il Signôr al va cirint di te:
dome meti in vore la justizie,
volê ben cun dut il cûr
e lâ indenant cun scletece cul to Diu.
Cuintri dai imbrois sociâi
9 Vôs dal Signôr! Lui i berle a la citât:
“Scoltait, tribù
e semblee de citât,
12 là che i siôrs a son cjamâts di violence
e la int e je rude falsetât!
10 Puedio jo sopuartâ un bat no just
e un’ efa slizeride, di fâ ingomut?
11 Puedio jo tignî par just
chel ch’al dopre staderiis inicuis
e un sacut cui pês trucâts?
13 Ancje jo o scomenci a pestâti,
a tibiâti par colpe dai tiei pecjâts.
15 Tu semenarâs ma no tu cjaparâs sù;
tu batarâs lis ulivis ma cence ongiti di vueli;
tu fasarâs il most ma no tu bevarâs il vin.
14 Tu mangjarâs, ma cence passiti,
e tu varâs fan framieç di te;
se tu metarâs di bande, no ti restarà nuie
e se ti restarà alc, jal darai a la spade.
Gjude come Samarie
16 Tu metis in vore lis usancis di Omri
e dutis lis costumancis de cjase di Acab;
tu vâs indenant seont i lôr principis.
Pa la cuâl o fasarai di te un spieli trement,
e o fasarai in mût ch’a sbelèin la tô int,
e cussì o varês su pe schene la vergogne dai forescj”.
Notis:
- 6,4 - In struc e ven fûr dute la storie di Israel: une manifestazion seguitive dal boncûr di Diu e de ingratitudine dal popul.
- 6,10 - Il bat al jere la misure pai licuits (36 lt) e l’efa pai solits (sù par jù compagn). Però si podeve imbroiâ cun relative facilitât.
- 6,16 - Omri (885-874), fondant la citât di Samarie, al jere considerât il prin responsabil di ducj i disastris religjôs e morâi, ancje se, come re, nol è stât piês di chei altris. Cetant piês di lui, invezit, so fi Acab (874-853).
fur_Latn fur_Latn fur_Latn cat_Latn fur_Latn ast_Latn lit_Latn fur_Latn zho_Hans fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn